Станислав Даскалов
Станислав Пенков Даскалов е български дипломат и политик. Той е външен министър на България в правителството на Любен Беров (1993-1994).

Биография 
Станислав Даскалов е роден през 1952 г. в село Бежаново, Ловешко. Учи във ВИИ Карл Маркс (сега УНСС) в София. Завършва специалността „Международни икономически отношения“ с китайски език в Московския държавен институт по международни отношения през 1979 г. От 1981 г. е служител в Министерството на външната търговия, специалист по многостранната търговска политика. Работи като дипломат (с ранг първи секретар), отговарящ за ГАТТ, в българското представителство при Организацията на обединените нации в Женева.

След завръщането си в България през 1991 г. е заместник-министър на външната търговия в 3 правителства и главен преговарящ с Европейските общности по Споразумението на асоцииране на България. През 1993 г. става министър на външните работи в правителството на Любен Беров. Остава на тази длъжност до 1994 г., като известно време е и първият председател на Комитета на външните министри на Съвета на Европа от източноевропейска страна.

През следващите години участва в обществени организации и работи в частния сектор, през 1999 г. основава, заедно с Николай Младенов, Европейския институт. От 2001 г. е посланик на България при Европейските общности и заместник главен преговарящ за присъединяването на България към Европейския съюз, а от януари 2007 г. е първият постоянен представител на България в ЕС. След завръщането си през октомври 2007 г. в България е посланик за специални поръчения в МВнР, а от юли 2008 г. е назначен за ръководител на Офиса за връзка в Брюксел на Съвета за регионално сътрудничество.

От 1985 г. е последователно агент и секретен сътрудник на Държавна сигурност на НРБ.

Източници 

Министри на външните работи на България
Български политици след 1989
Възпитаници на УНСС
Постоянни представители на България към ЕС
Сътрудници на Държавна сигурност
Възпитаници на МГИМО
Хора от област Ловеч
Посланици на България в ЕС